Dood ernstige, Dood noodsaaklike reels vir korrekte kleredrag in die korporatiewe omgewing | thecorporategonzo
Aangesien ons almal binnekort en hopelik sonder enige eksterne teenspoed die korporatiewe malle meule gaan betree en weer as ‘n verbouereerde ‘eerstejaartjie’ van bakboord na stuurboord gaan hardloop kan ons ten minste seker maak ons lyk goed as ons dit doen. Hier is ‘n paar handige tips (kom ons noem dit eerder dood ernstige dood noodsaaklike reëls) vir korrekte kleredrag in die korporatiewe omgewing.
Liewe mansmense asseblief let op die volgende: Jy moet altyd ‘n langbroek werk toe dra, behalwe as jy by Agrimark werk, dra gerus dan ‘n kortbroek. Jou sokkies moet altyd by jou broek se kleur pas. Jy mag nooit wit sokkies by jou werksklere dra nie, tensy jy ‘n kleurblinde pedofiel is of dit Michael Jackson herdenkingsdag by die werk is. Donkerblou en grys sokkies pas nie by ‘n swartbroek en swartskoene nie. As jy nie by Benoni se bikeworld werk of by Ramp Divas (‘n populêre dragqueen nagklub in Johannesburg) mag jy onder geen omstandighede skoene dra waarvan die sole hoër as 1cm is nie. As die skoen enige metaal insetsels het hetsy ‘n gespe of ‘n tipe stud, dra dit dan glad nie mense gaan jou assosieer met die onderwêreld “Libanese prins” Sam Hamade. ‘n Korthemp met ‘n das (wat heel waarskynlik te kort is) lyk moer kommin, hou op daarmee. Moet nooit ‘n das met animasie karakter daarop dra as jy ernstig op geneem wil word nie, lyk soos CNN nie CN (Cartoon Network) nie. Moet ook asseblief nooit jou sokkies waarop staan “Sexy legs” met ‘n prentjie van padda boudjies werk toe dra nie, rock dit maar liewers saam jou Croc-naweekpakkie.
Aandag alles dames ‘n G-stringetjie wat boontoe ry gaan verseker nie jou by die korporatiewe leer laat op seil nie, daar is ‘n rede hoekom dit Victoria’s secret genoem word, kom ons hou dit so. ‘n Bra is ‘n redelike noodsaaklikheid vir alle geleenthede tensy jy van Europa afkomstig is op hierdie punt, dit sal meeste vroue verbaas, maar jou borste hoort eintlik binne in jou hemp nie buite nie dit is nie smaakvol nie. As jy volledig gebou is en ‘n paar rolletjies besit moenie ‘n boobtube dra of stywe rokkies nie, ‘n stukkie suurdeug wat onder jou klere borrel is onaantreklik. ‘n Broek gemaak uit wit of beige (veral as dit rekmateriaal is) is nie altyd vleiend nie, dit lê klem op die haelskade en lemoenskil op jou derriere (moenie huil nie almal het dit, al steek baie dit onder hulle Verimark slim en trim’s weg).
Jou hare mag ook nie so groot wees dat dit teen die plafon skuur nie, niemand gee om of jy duur vir Hannon se spuit en buig betaal het nie. Hare mag ook nie te veel haarsprei in hê dat dit lyk soos gegroomde spookasem nie. As jy hakskoene wil dra mag die hak nie breër as 3cm wees nie, brand en gooi daai hakskoene weg (jy moes dit al in die 90’s gedoen het). Sykouse wat gate in het is onaanvaarbaar kleur die gatjie in met ‘n cokee of koop nuwes, dit is onaanvaarbaar tensy jou kantoor goed belig en op ‘n hoek geleë is.
Hier volg sommer ‘n paar unisex reëls: Jou belt is gemaak om jou broek bo te hou, dit is nie vir jou selfoon, knipmes of sonbril bedoel nie. Haal jou sonbril af wanneer jy met iemand gesels tensy jy sopas iets gesteel het. Jou kam hoort in die badkamer nie in jou kouse nie, maak nie saak wat jou pa gesê het nie. Jou broek se bokant moet op jou heupe sit, nie onder jou arms of onder jou gat nie, niemand stel belang in watter onderklere jy aan het of budget cuts wat jy onlangs op onderklere gemaak het nie.
Jou voorkoms straal die beeld van jou organisasie uit, so lyk professioneel lyk netjies en laat ‘n goeie eerste indruk op die mense waarmee jy te doen kry. Almal kan goed lyk net deur biejtie te dink wat jy doen as jy jouself aantrek. -Elphia Baard